ประโยชน์ของการเดินคืออะไร
การเดินนั้นมีประโยชน์ต่อร่างกายมากมายหลายอย่าง เท่าที่รวบรวมได้อย่างน้อยก็ 10 อย่าง คือ 
1. การเดินทำให้กล้ามเนื้อทั่วๆ ไปแข็งแรงขึ้น ทำให้มีพลังมากขึ้น 
2. การเดินช่วยให้มีการทรงตัวดีขึ้น และมีความว่องไวมากขึ้นการประสานงานระหว่างสมองและกล้ามเนื้อจะดีขึ้น เพราะเท่ากับได้ซ้อมอยู่เสมอ ผู้ที่มีการทรงตัวดีและมีความว่องไวย่อมจะประสบอุบัติเหตุน้อยลงมาก 
3. การเดินช่วยให้จิตใจปลอดโปร่งและสบาย ซึ่งเป็นเรื่องที่รู้จักกันมานานแล้ว ขณะที่เครียดหรือกลัดกลุ้ม หากได้ออกไปเดินสักพัก ก็จะรู้สึกสบายขึ้น และกลับมาทำงานต่อได้ การเดินจึงเป็นวิธีคลายเครียดที่ดีที่สุดอย่างหนึ่ง 
4. การเดินช่วยให้นอนหลับได้ดีขึ้น โดยเฉพาะผู้ที่นอนไม่หลับเพราะความเครียด จะหลับได้ง่ายขึ้นและหลับสนิทกว่าเดิม 
5. การเดินจะช่วยให้มีรูปร่างดีขึ้น คนที่เนื้อเหลวจะมีเนื้อแน่นขึ้น คนที่ผอมจะอ้วนขึ้นได้ด้วยการเดินออกกำลังกาย ในทางตรงกันข้าม คนที่อ้วนจะผอมลงได้ด้วยการเดินเช่นกัน ทุกวันนี้วงการที่เกี่ยวกับการลดน้ำหนักตัวทั่วโลกต่างก็เห็นพ้องต้องกันว่า การเดินเป็นการช่วยลดน้ำหนักที่ดีที่สุด ฮิปโปเครติสทราบและใช้วิธีนี้มานานกว่าสองพันปีแล้ว และการเดินจะช่วยรักษาน้ำหนักตัวให้คงที่ได้ดีที่สุด ภายหลังที่ลดน้ำหนักได้ตามต้องการแล้วด้วย 
6. การเดินออกกำลังกายอย่างสม่ำเสมอจะช่วยให้มีพลังทางเพศที่ดีขึ้น ทั้งนี้เป็นผลทั้งทางตรงและทางอ้อมผลทางตรงนี้ คือ การออกกำลังกาย ทำให้การหลั่งฮอร์โมนเพศเพิ่มขึ้นทั้งชายและหญิง ส่วนผลทางอ้อมนั้นก็คือ เมื่อมีร่างกายที่แข็งแรง รูปร่างดีขึ้น ก็จะมีความเชื่อมั่นในตัวเองมากขึ้น เมื่อประกอบกับความสบายใจที่มีมากขึ้นด้วยแล้ว ความรู้สึกคึกคักและพลังทางเพศก็ตามมาเอง 
7. การเดินเป็นการออกกำลังกายที่ดีที่สุดสำหรับผู้มีอายุ และจะช่วยชะลอความเสื่อมของอวัยวะต่างๆ ในร่างกายได้อย่างดีที่สุดด้วย ซึ่งเป็นเรื่องที่ได้มีการพิสูจน์ทางการแพทย์มาแล้วอย่างแน่นอนที่สุด นอกจากนี้การเดินยังเป็นการออกกำลังกายที่ปลอดภัยที่สุดสำหรับผู้สูงอายุเมื่อเปรียบเทียบกับการออกกำลังกายแบบอื่นๆ 
8. การเดินออกกำลังกายที่ถูกต้องและสม่ำเสมอ จะช่วยให้อาการของโรคหลายๆ อย่างดีขึ้นได้ เช่น ผู้ที่เป็นเบาหวานจะมีน้ำตาลในเลือดลดลง หรือผู้ที่มีแรงดันเลือดสูงก็จะมีแรงดันเลือดลดลงได้ และแม้ไขมันในเลือดที่สูง ก็ลดลงได้ด้วยการเดินออกกำลังกาย 
9. การเดินถ้าทำให้หนักพอเช่นก้าวให้ยาวและเดินให้เร็วๆ ก็สามารถทำให้เป็นการออกกำลังกายแบบแอโรบิคได้ โดยเฉพาะในผู้สูงอายุซึ่งมีอัตราเต้าของหัวใจที่เป็นเป้าหมายไม่สูงมากอยู่แล้ว นายแพทย์พอลลอคPollock ได้ทำการศึกษาผู้สูงอายุ 40-56 ปี จำนวน 16 คน โดยให้เดินเร็วๆ วันละ 4-45 กิโลเมตร สัปดาห์ละ 4 วัน เป็นเวลานาน 20 สัปดาห์ พบว่าทุกคนมีสุขภาพของปอดและหัวใจดีขึ้นอย่างชัดเจน คือเกิดผลจากการฝึกและเทรนนิ่ง เอฟเฟค ในแบบแอโรบิคผู้เข้ารับการทดสอบทั้ง 16 คนนี้ มีหัวใจเต้นช้าลงเฉลี่ยได้ 17 ครั้งนาที ซึ่งเป็นผลที่น่าพอใจมาก 
10. การเดินออกกำลังกายอย่างอื่นๆ คือ ทำให้เจ็บป่วยน้อยลง ตามสถิติพบว่า ผู้ที่เดินออกกำลังกายเป็นประจำจะมีวันลาน้อยลง 3 เท่า และจะเสียค่ารักษาพยาบาลน้อยลงเท่าตัว
อายุรศาสตร์ (อายุรศาสตร์) - Internal Medicine,Physiology